Wessels sê toe nee vir Munster, nou na Melbourne RebelsDit lyk nie of Rassie Erasmus vanjaar al na Suid-Afrika sal kom om sy pos as direkteur van afrigting by SA Rugby te aanvaar nie. Erasmus is amptelik vanaf 1 Januarie by SA Rugby aangestel maar sou vroeër deur Munster vrygestel word as die klub ŉ hoofafrigter in sy plek gekry het. Dave Wessels, gewese afrigter van die Western Force in Perth wat uit die Superreeks is, is in Brittanje en Ierland as Erasmus se opvolger genoem. Die media en ook beamptes het dit as ŉ gegewe gestel dat Erasmus deur sy landgenoot Wessels opgevolg sou word. Vrydagoggend het die nuus egter uit Australië gekom dat Wessels besluit het om die Munster-pos van die hand te wys en eerder by die Melbourne Rebels as hoofafrigter in te val. Wessels sê hy voel uiteraard gevlei oor die belangstelling van elders, maar dat hy ŉ groot lojaliteit jeens Australiese rugby het en dankbaar is vir die geleentheid wat die Melbourne Rebels hom bied.